
A külföldi munkavállalás indítékainak vizsgálata a fiatalok körében Londonban

Napjaink Európájában ahhoz, hogy releváns képet kapjunk a munkaerőpiac új, fiatal ám migráns munkavállalóinak helyzetéről és gondolkodásáról, munkavállalási hajlandóságáról, motiválhatóságáról elengedhetetlen e kérdéskör határokon átívelő alapos vizsgálata. Ezért is vállalkoztam egy saját migrációs kutatáson alapuló tudományos munka elkészítésére, melynek fókuszában a fiatal korosztály külföldi munkavállalásának indítékai állnak.
Kutatásom három komplex hipotézisre épül, melyek a következőek. Feltételezem, hogy a külföldi munkavállalás elsődleges okai a jobb kereseti lehetőségek, a széles munkaerő-kereslet. A fiatalok migrációs okai között alapvető szerepet játszik még a korábbi szociokulturális hátterük - ezért gyakran előfordul, hogy azok a fiatalok, akik rövidebb időre tervezik a kinti munkavállalást hosszabb időt töltenek Londonban a korábban tervezettnél, de életük végéig nem szándékoznak ott maradni. Feltételezem továbbá, hogy a Londonban munkát vállaló fiatalok túlnyomó többsége nem saját szakmájában keres munkát/ dolgozik. Az elsődleges céljuk a mielőbbi munkába állás és a jó kereset, amiért viszont sokkal több időt/órát is kell dolgozniuk. Harmadik hipotézisem pedig, hogy a külföldön munkát vállaló fiatalokban felmerül a két lábon állás, az egyszerre itt is vagyok, ott is vagyok paradigmája. Azaz minden fiatalban élnek még a saját nemzeti sajátosságaik, melyeket alapvetően nem akarnak elfojtani vagy elfelejteni, de emellett egy új „londoni öntudatuk” is kialakul. Az a fiatal, aki hosszú időt tölt Londonban, többé nem érzi magát csak magyarnak, franciának stb., hanem kettős „nemzeti érzése” alakul ki.
A kutatás vizsgálandó mintáját a Londonban alkalmi, vagy tartós munkát vállaló fiatalok (18-30 év) képezik. Vizsgálati módszeremnek pedig kérdőívezést választottam. Feltételezéseim több aspektusból való vizsgálata igen tanulságos eredményekkel kecsegtet.



